tomron87/hebrew-wikipedia-sentences-corpus huggingface dataset:
הייתה זאת זכייתו העשירית באליפות צרפת הפתוחה, ובכך נדאל הפך לטניסאי הראשון שזוכה ב-10 טורנירי גראנד סלאם מאותו סוג.
נדאל ניצח את טורניר מונטה קרלו בפעם העשירית, והפך לשחקן היחידי שניצח טורניר מסוג מאסטרס עשר פעמים.
בנוסף, נדאל ניצח את טורניר מדריד מאסטרס, ואת טורניר ברצלונה ושמר על התואר שלו מזכייתו בשנה שעברה.
נדאל זכה בפעם השלישית באליפות ארצות הברית הפתוחה לאחר שגבר בגמר על קווין אנדרסון בשלוש מערכות 6:3 6:3 6:4, זה היה תואר הגראנד סלאם ה-16 של נדאל.
מאוחר יותר הוא גם זכה בטורניר בייג'ינג לראשונה מול ניק קיריוס.
באוקטובר 2017 העפיל נדאל לגמר טורניר המאסטרס בשנגחאי ולאחר 16 ניצחונות רצופים הפסיד (6-3,6-4) לרוג'ר פדרר.
נדאל העפיל לרבע גמר אליפות אוסטרליה הפתוחה אך פרש ממשחקו מול מרין צ'יליץ' בשל פציעה אשר גרמה לו להפסיד את סדרת טורנירי המשטח הקשה של תחילת העונה.
כמו בשנת 2017, נדאל המשיך בשליטתו המוחלטת בעונת החימר וזכה בפעם ה-11 בטורניר מונטה קרלו, ברצלונה ואליפות צרפת הפתוחה שם גבר בגמר על דומיניק תים בשלוש מערכות.
נדאל זכה גם בטורניר רומא מסדרת המאסטרס.
ישנו רק שחקן אחד אשר ניצח את נדאל על מגרש החימר ב-2018 והוא דומיניק תים אשר ניצח את נדאל בטורניר מדריד מסדרת המאסטרס.
באליפות ארצות הברית הפתוחה נפצע נדאל ופרש.
בטורניר פריז ניסה לשוב לשחק, אך פרש עקב כאבים בבטנו, בתחילת נובמבר הודיע כי יצטרך לעבור ניתוח בברכו, ולא יתמודד שוב בעונה זו.
עקב כך איבד את המקום הראשון בעולם לנובאק ג'וקוביץ'.
בינואר 2019 העפיל נדאל לגמר אליפות אוסטרליה הפתוחה שם התמודד נגד נובאק ג'וקוביץ' שניצח אותו בשלוש מערכות.
לאחר מכן נדאל הודיע שלא ישתתף בטורנירי אינדיאן וולס ומיאמי בשל פציעה.
עם פתיחת עונת החימר, נדאל הפסיד בחצי גמר טורניר מונטה קרלו לפאביו פוניני.
גם בטורניר ברצלונה הוא נעצר בחצי הגמר שם הפסיד לדומיניק תים בשתי מערכות.
בטורניר מדריד הוא שוב הודח בחצי הגמר לאחר הפסד לסטפנוס ציציפס.
נדאל זכה בתואר החימר הראשון לעונה זו רק בטורניר רומא, שם גבר על נובאק ג'וקוביץ'.
באליפות צרפת הפתוחה ניצח נדאל את רוג'ר פדרר בחצי הגמר, ולאחר מכן התמודד נגד דומיניק תים וניצח אותו בארבע מערכות.
היה זה תואר גראנד סלאם 18 בקריירה לנדאל, וה-12 שלו באליפות צרפת הפתוחה.
בכך שבר נדאל את שיאה של מרגרט קורט למספר זכיות בטורניר גראנד סלאם בודד.
(קורט זכתה 11 פעמים באליפות אוסטרליה הפתוחה).
בטורניר ווימבלדון נעצר נדאל בחצי הגמר, שם הפסיד לרוג'ר פדרר בארבע מערכות.
באוגוסט נדאל זכה בטורניר קנדה אחרי ניצחון על דנייל מדבדב בשתי מערכות.
זו הייתה הפעם הראשונה בקריירה בה נדאל הגן על תוארו במשטח שאינו חימר.
בנוסף, לאחר ניצחונו ברבע הגמר על פאביו פוניני שבר נדאל את שיא הניצחונות במשחקים בטורנירי מאסטרס 1000 של סבב ה-ATP, שיא שהיה שייך לרוג'ר פדרר שעמד על 378 ניצחונות.
בספטמבר העפיל נדאל לגמר אליפות ארצות הברית הפתוחה שם פגש שוב את דנייל מדבדב.
נדאל ניצח את יריבו לאחר משחק הפכפך בן 5 מערכות שארך קצת פחות מחמש שעות.
בכך השלים נדאל זכייה רביעית בטורניר, וזכייה בגראנד סלאם מספר 19 בקריירה.
נדאל החל את עונת 2020 בגביע ה־ATP לנבחרות שהתקיים לראשונה.
בעזרתו ספרד העפילו לגמר בו הם הפסידו לסרביה, כאשר נדאל מפסיד לג'וקוביץ' בשתי מערכות.
לאחר מכן שיחק נדאל באליפות אוסטרליה הפתוחה שם העפיל עד לרבע הגמר ובו נכנע לדומניק תים בארבע מערכות.
לאחר מכן נדאל זכה בפעם השלישית בקריירה באליפות מקסיקו הפתוחה.
בגלל מגפת הקורונה, טורניר ווימבלדון בוטל, וטורניר אליפות צרפת הפתוחה נדחה לסוף ספטמבר.
באוקטובר עלה לגמר אליפות צרפת הפתוחה נגד נובאק ג'וקוביץ' וניצח בשלוש מערכות במשחק חד צדדי 6:0-6:2-7:5 וזכה בגראנד סלאם 20 בקריירה.
בכך השתווה נדאל לפדרר במספר תוארי הגראנד סלאם בהם זכו.
בטורניר סוף השנה, נדאל נעצר בחצי הגמר כשהפסיד לדנייל מדבדב שניצח בטורניר בסופו של דבר.
באליפות אוסטרליה הפתוחה הודח נדאל ברבע הגמר על ידי סטפנוס ציציפס לאחר שכבר הוביל במשחק ב-2 מערכות.
זו הייתה פעם שנייה בלבד בקריירה של נדאל בו הפסיד משחק בטורניר גראנד סלאם בו הוביל ב-2 מערכות.
בעונת החימר, הפסיד נדאל ברבע גמר טורניר מונטה קרלו לאנדריי רובליוב.
לאחר מכן ניצח בפעם ה-12 בטורניר ברצלונה, כשגבר בגמר על סטפנוס ציציפס 2:1.
לאחר מכן העפיל לרבע גמר טורניר מדריד, אך הפסיד לאלכסנדר זברב.
במאי 2021, זכה בפעם העשירית בטורניר רומא היוקרתי, כאשר גבר על המדורג 1 בעולם נובאק ג'וקוביץ'.
באליפות צרפת הפתוחה נדאל העפיל לחצי הגמר ופגש שם את נובאק ג'וקוביץ'.
נדאל הפסיד במשחק בארבע מערכות.
היה זה ההפסד השלישי בסך הכל של נדאל אי פעם בטורניר זה.
בעקבות ההפסד נדאל הודיע שלא ישתתף בטורניר ווימבלדון ובטורניר הטניס האולימפי.
לאחר מכן שיחק נדאל בכמה טורנירי משנה נוספים אך לבסוף הודיע על סיום העונה בגלל פציעה ברגלו השמאלית.
בכך ירד נדאל בדירוג הכולל למקום 6.
בינואר 2022, זכה בפעם השנייה באליפות אוסטרליה הפתוחה אחרי משחק בן 5 מערכות מול דנייל מדבדב שכבר הוביל במשחק ב-2 מערכות.
נדאל היה לראשון שחוזר מפיגור ב-2 מערכות בגמר במלבורן מאז 1965, אז עשה זאת רוי אמרסון.
בכך עקף נדאל את רוג'ר פדרר והפך לשיאן הזכיות בטורנירי גראנד סלאם עם 21 זכיות.
בפברואר 2022 זכה נדאל בטורניר מקסיקו מבלי לשמוט מערכה לאורך הטורניר.
במרץ העפיל נדאל לגמר טורניר אינדיאן וולס מאסטרס, אך הפסיד שם ב-2 מערכות לטיילור פריץ האמריקאי.
מאוחר יותר הודיע נדאל שלא ישתתף בטורניר מיאמי בגלל פציעה.
בגלל אותה פציעה, נדאל החמיץ גם את 2 טורנירי החימר הראשונים לעונה, טורניר מונטה קרלו וטורניר ברצלונה.
נדאל חזר לשחק בטורניר מדריד, אך הודח ברבע הגמר על ידי בן ארצו הצעיר קרלוס אלקרס שגם זכה בטורניר.
לאחר מכן הפסיד בשמינית גמר טורניר רומא לדניס שפובלוב.
ביוני 2022 זכה נדאל בפעם ה-14 באליפות צרפת הפתוחה.
הוא ניצח את נובאק ג'וקוביץ' ברבע הגמר בתוצאה 3:1. בחצי הגמר התמודד נגד אלכסנדר זברב שנפצע ופרש מההתמודדות כשהתוצאה הייתה 7:6 6:6 לנדאל.
בכך שיפר נדאל את שיא הזכיות שלו בטורנירי גראנד סלאם, עם 22 זכיות במספר.
ביולי העפיל נדאל לחצי גמר טורניר ווימבלדון לאחר ניצחון ברבע הגמר על טיילור פריץ בחמש מערכות.
נדאל נפצע באותו משחק בשרירי הבטן, אך חזר לשחק והשלים קאמבק מפיגור 2:1 במערכות.
יממה לאחר מכן הודיע שלא יוכל להתחרות בחצי הגמר מול ניק קיריוס בשל הפציעה ופרש מהטורניר.
נדאל הפסיד בסיבוב הראשון של טורניר סינסינטי לזוכה בסופו של דבר בורנה צ'וריץ'.
לאחר מכן השתתף נדאל באליפות ארצות הברית הפתוחה והודח בסיבוב הרביעי לאחר הפסד לאמריקני פרנסס טיאפו.
בטורניר סוף השנה הפסיד נדאל ב-2 המשחקים הראשונים לטיילור פריץ ופליקס אוז'ה-אליאסים.
לאחר מכן ניצח את קספר רוד.
נדאל סיים את השנה כמדורג 2 בסבב.
בשנה זאת, נכנס פעם נוספת לרשימת טיים 100.
נדאל הגיע לאליפות אוסטרליה הפתוחה כאלוף המכהן, אך הפסיד בסיבוב השני בשלוש מערכות למקנזי מקדונלד האמריקני.
במשחק זה נדאל נפצע בירך ואף קיבל מספר טיפולים.
בעקבות הפציעה נדאל הודיע שייעדר מכל טורנירי המשטחים הקשים של תחילת השנה.
נדאל ניסה לחזור לטורניר מונטה קרלו, אך כמה שבועות לפני הטורניר הודיע שייעדר ממנו וגם מטורנירי ברצלונה, מדריד ורומא.
לאחר מספר שבועות הודיע שלא יוכל להשתתף גם באליפות צרפת הפתוחה, ובכך הפסיד נדאל את כל עונת החימר.
בעקבות זאת ירד נדאל לראשונה זה 20 שנה ו-912 שבועות רצופים אל מחוץ למאה המדורגים הראשונים בסבב.
נדאל רמז במהלך תקופה זו שהשנה הבאה תהיה ככל הנראה האחרונה שלו כספורטאי מקצועני.
ביום הולדתו ה-37, עבר נדאל ניתוח מורכב בשרירי המותן והירך בעקבותיו הודיע על היעדרות צפויה של כחמישה חודשים נוספים.
בעקבות זאת שב נדאל למגרשים רק בשנת 2024 שצפויה להיות, לפי הודעותיו הקודמות, שנתו האחרונה בסבב המקצועני.
הוא השתתף בינואר 2024 בטורניר בריסביין והפסיד עם מארק לופס 6:4 6:4 לצמד האוסטרלי מקס פרסל וג'ורדן תומפסון.
במשחק האישי הראשון ניצח את דומיניק תים 5:7, 1:6 בסיבוב הראשון של הטורניר.
ב-10 באוקטובר 2024, תלה את המחבט, והודיע שאחרי גמר גביע דייוויס, יפרוש ממשחק הטניס.
רבים מחשיבים את היריבות ביניהם לאחת היריבויות הגדולות בהיסטוריה של הטניס וחובבי הטניס נוהגים לכנות אותה ה'סופר קלאסיקו' של הטניס.
פדרר ונדאל נפגשו במסגרת הטניס המקצועני כ-40 פעמים, מתוכן ניצח נדאל 24 משחקים ופדרר 16. 24 מתוך המפגשים התרחשו במשחק גמר, 8 בגמר תחרות גראנד סלאם.
ב-4 מפגשים בגמר אליפות צרפת הפתוחה ניצח נדאל.
מתוך שלושה משחקי גמר בווימבלדון, פדרר ניצח פעמיים ונדאל ניצח פעם אחת.
בגמר אליפות אוסטרליה הפתוחה 2009 ניצח נדאל.
המשחק המפורסם ביותר שהשניים נפגשו בו היה בגמר וימבלדון 2008, שנמשך 5 מערכות והסתיים בניצחונו של נדאל.
המשחק נחשב לאחד המשחקים האיכותיים ביותר שנראו בתולדות הטניס.
מאז 2003 (השנה בה זכה לראשונה פדרר בגראנד סלאם) עד סוף 2020 זכו נדאל ופדרר ב-40 מתוך 71 טורנירי הגראנד סלאם שהתקיימו (56.33%)
לנדאל סגנון מאוד ייחודי, הוא לא מרבה לעלות לחבטות יעף (וולי), ובדרך כלל "בורח" לחבטת כף היד על חשבון חבטת גב היד.
הוא מכה את הכדורים בספין (סיבוביות) כבד מאוד, שבעזרתו הכדור קופץ גבוה יותר, מה שמקשה על היריב להחזיר את הכדור.
ההתמחות של נדאל היא משטח החימר, עליו גדל.
ההצלחה שלו על משטח זה עצומה, והוא זכה 14 פעמים באליפות צרפת הפתוחה.
בתחילת הקריירה שלו הייתה חבטת ההגשה (הסרב) נקודת התורפה שלו, אך במשך השנים הוא שיפר אותה מאוד.
אחת החבטות שנדאל מצליח להפיק ברמה גבוהה משל כל שחקני הסבב, היא חבטת ההעברה.
הוא מצליח להעביר כדורים מאוד קשים שנחשבים עבור רוב שחקני הסבב לאבודים.
מאפיין ייחודי נוסף של נדאל הוא הכושר הגופני שלו, אולי הכושר הטוב משל כל שאר השחקנים, ולמאפיין זה יש חלק גדול ומשמעותי בהצלחה שלו במהלך השנים.
במשך כל הקריירה שלו סבל נדאל מפציעות טורדניות בברכיים, נקודת התורפה שלו.
נדאל הפסיד טורנירים בשל פציעותיו בברכיים: לדוגמה, הוא לא שיחק בטורניר וימבלדון בשנת 2009, ואף שמט חודש מוקדם יותר את התואר "הקבוע" שלו באליפות צרפת הפתוחה.
לאחר מכן הוא פרש מטורניר אוסטרליה 2010 ברבע הגמר מול אנדי מארי במצב של 3:6, 6:7 ו-0:3 למארי.
ב-2011, הוא הודח שוב ברבע הגמר במלבורן (אליפות אוסטרליה הפתוחה) בגלל פציעה, אבל סיים את המשחק מתוך כבוד ליריבו דויד פרר.
בחודש מרץ 2012, הוא פרש מטורניר מיאמי עוד לפני חצי הגמר מול אנדי מארי.
ובסוף 2014, נדאל נפצע בפרק כף יד ימין וכתוצאה מכך נדאל לא השתתף בטורנירים: טורונטו, סינסינטי ואליפות ארצות הברית הפתוחה.
בשנת 2023 נפצע בירך באליפות אוסטרליה, נותח ועבר תהליך שיקומי ארוך של כמעט שנה, ובתחילת ינואר שב לתחרויות.
טורניר סופוט, לאחר ניצחון על חוסה אקסוסו (זכייה בתואר ראשון)
זכייה בגביע דייוויס (2004) עם נבחרת ספרד בטניס לאחר ניצחון על ארצות
טורניר המאסטרס של מונטה קרלו (2005), לאחר ניצחון על גיז'רמו קוריה
טורניר המאסטרס של רומא (2005), לאחר ניצחון על גיז'רמו קוריה
אליפות צרפת הפתוחה (הרולאן גארוס) (2005), לאחר ניצחון על מריאנו פוארטה
טורניר המאסטרס של קנדה (2005), לאחר ניצחון על אנדרה אגאסי
טורניר המאסטרס של מדריד (2005), לאחר ניצחון על איוואן ליוביצ'יץ'
אליפות צרפת הפתוחה (הרולאן גארוס) (2006), לאחר ניצחון על רוג'ר פדרר
אליפות צרפת הפתוחה (הרולאן גארוס) (2007), לאחר ניצחון על רוג'ר פדרר
אליפות צרפת הפתוחה (הרולאן גארוס) (2008), לאחר ניצחון על רוג'ר פדרר
טורניר וימבלדון (2008), לאחר ניצחון על רוג'ר פדרר
טורניר המאסטרס של קנדה (2008).
לאחר ניצחון על ניקולאס קיפר
טורניר הטניס באולימפיאדת בייג'ינג לאחר ניצחון על פרננדו גונזלס
זכייה בגביע דייוויס (2008) עם נבחרת ספרד בטניס לאחר ניצחון על ארגנטינה
אליפות אוסטרליה הפתוחה (2009), לאחר ניצחון על רוג'ר פדרר.
זכייה בגביע דייוויס (2009) עם נבחרת ספרד בטניס לאחר ניצחון על צ'ילה.
אליפות צרפת הפתוחה (הרולאן גארוס) (2010), לאחר ניצחון על רובין סודרלינג.
טורניר וימבלדון (2010), לאחר ניצחון על תומאס ברדיץ'.
אליפות ארצות הברית הפתוחה (2010) לאחר ניצחון על נובאק ג'וקוביץ'.
גולדן סלאם - זכייה בארבעת תוארי גראנד סלאם ומדליית זהב אולימפית.
אליפות צרפת הפתוחה (הרולאן גארוס) (2011), לאחר ניצחון על רוג'ר פדרר.
זכייה בגביע דייוויס (2011) עם נבחרת ספרד בטניס לאחר ניצחון על ארגנטינה.
אליפות צרפת הפתוחה (הרולאן גארוס) (2012), לאחר ניצחון על נובאק ג'וקוביץ'.
טורניר המאסטרס (אינדיאן וולס) (2013), לאחר ניצחון על חואן מרטין דל פוטרו.
טורניר המאסטרס (מדריד) (2013), לאחר ניצחון על סטאן ואוורינקה.
אליפות צרפת הפתוחה (הרולאן גארוס) (2013), לאחר ניצחון על דויד פרר.
אליפות ארצות הברית הפתוחה (2013), לאחר ניצחון על נובאק ג'וקוביץ'.
טורניר המאסטרס (מדריד) (2014), לאחר ניצחון על קיי נישיקורי.
אליפות צרפת הפתוחה (הרולאן גארוס) (2014) לאחר ניצחון על נובאק ג'וקוביץ'.
טורניר ארגנטינה (2015) לאחר ניצחון על חואן מונאכו.
טורניר שטוטגרט (2015) לאחר ניצחון על ויקטור טרויקי.
טורניר רוסיה (2015) לאחר ניצחון על דוד פרר
טורניר המבורג (2015) לאחר ניצחון על פאביו פוניני.
אליפות אוסטרליה הפתוחה (2022) לאחר הניצחון על דנייל מדבדב.
אליפות צרפת הפתוחה (הרולאן גארוס) (2022) לאחר ניצחון על קספר רוד.
נכון ל-6 ביולי 2020 מידע מבוסס על המידע באתר ה־ATP.
נדאל השתתף ב-30 משחקי גמר בתחרויות גראנד סלאם בהם ניצח 22 פעמים.
ב-8 ביולי 2010 פורסם שהעביר סכום כסף למועדון הכדורגל מיורקה, על מנת לשלם חוב.
בתמורה, הוא מחזיק מאז בעשרה אחוזים משווי הקבוצה.
נשיא הקבוצה אף הציע לנדאל להיות סגנו, אך נדאל סירב.
אף על פי שדודו, מיגל אנחל נדאל, שימש סגן-המאמן של קבוצת מיורקה, נדאל מחשיב עצמו לאוהד של ריאל מדריד.
כילד, נדאל היה צופה קבוע של האנימה היפנית "דרגון בול".
ה-CNN פרסם מאמר על ילדותו של נדאל וקרא לו "הדרגון בול של הטניס".
בנוסף לטניס וכדורגל, נדאל נהנה גם מפוקר.
באפריל 2014 נדאל שיחק נגד ונסה סלבסט, אלופת העולם בפוקר, במונקו.
בדצמבר 2013 זכה נדאל בטורניר פוקר לצדקה, נגד רונאלדו.
נדאל הופיע במסעות פרסום לקיה כשגריר עולמי של החברה.
לנדאל יש גם הסכם חסות עם חברת תקליטורים של די וי די.
חברת מחבטי הטניס המחסה עליו היא "באבולט" מדגם "AeroPro" עם אחיזת 4\41 L2 אינץ'.
החל מינואר 2010, נדאל הוא השגריר הבינלאומי ל"קוולי", חברה ספרדית שמייצרת ביסקוויטים, לחם, מוצרי מאפה ומוצרי שוקולד.
נדאל צרך את מוצריהם מילדותו.
ב-2010, שען יוקרה פיתח שעון בשיתוף פעולה עם נדאל.
השעון שווה בארצות הברית כ-525,000 דולר.
נדאל היה מעורב בתכנון והבדיקה של השעון על מגרשי הטניס, וב-2010 במהלך אליפות צרפת הפתוחה דווח כי נדאל עונד את השעון כחלק מעסקת החסות עם השען.
128036 RafaelNadal, הוא אסטרואיד בחגורת האסטרואידים, שהתגלה ב-2003 במצפה האסטרונומי של מיורקה, שנקרא על שמו.
בסוף 2019 התחתן נדאל עם זוגתו, מריה פרנססקה פרלו, לאחר 18 שנים של מערכת יחסים.
ב-13 בפברואר 2008, נדאל הקים במנקור את: "קרן רפא נדאל", הקרן מתמקדת בסיוע למדינות מתפתחות, ילדים ובני נוער עם מוגבלויות ופיתוח הספורט.
נשיאת הקרן היא אמו של נדאל.
באוקטובר 2010, נדאל הקים בליווי אמו (אנה מריה) ואחותו (מריה איזבל) במסגרת הקרן, בית ספר לטניס ששמו: "School tennis Nadal Rafa" בחבל הארץ: אנדרה פרדש בהודו, בעיר אננטאפור.
חודשיים לאחר מכן בדצמבר, נדאל ארגן משחק ראווה למטרת צדקה בקאחה מחיקה, מדריד, נגד רוג'ר פדרר.
במשחק הראווה הקודם של נדאל ופדרר שהיה בבזל, שווייץ, נדאל הפסיד לפדרר: 6-4, 3-6, 3-6.
רפאל מערכות לחימה מתקדמות בע"מ (בעבר נקראה "רפא"ל – רשות לפיתוח אמצעי לחימה" וקודם לכן, "אמ"ת – האגף למחקר ותיכוּן", ובאנגלית שמה הרשמי הוא Rafael Advanced Defense Systems) היא חברה ממשלתית ישראלית, שעוסקת בפיתוח ובייצור של אמצעי לחימה מתקדמים, לרבות טילים ומערכות הגנה אקטיבית.
מטה החברה הוא במכון דוד ששוכן בקריית ים.
החברה הוקמה בשנת 1948, כיחידת סמך (יחידה עצמאית) של משרד הביטחון.
בסוף שנות ה-80 נקלעה למשבר כלכלי, ובעקבותיו הפכה לחברה ממשלתית.
בתחילת דרכה עסקה בעיקר במחקר ובפיתוח של אמצעי לחימה, ובמהלך השנים החלה להתמקד גם בייצור, עבור השוק הישראלי והשוק הבינלאומי.
מפעלי החברה נבנו באזור הגליל והמפרץ, במטרה לתרום לפיתוחו, ונכון ל-2019 היא המעסיקה הגדולה ביותר באזור הצפון.
עוד לפני קום המדינה הציב דוד בן-גוריון את המחקר המדעי הביטחוני בראש מעייניו.
באמצע 1947, כיושב ראש הסוכנות היהודית, הקים את המחלקה למדע במפקדת ההגנה בראשות שלמה גור.
למחלקה היה תקציב שנתי גדול מכפי שיכלו אנשיה להוציא.
במרץ 1948 הכיר מטכ"ל ההגנה (שעתיד היה להפוך בתוך כחודשיים למטכ"ל צה"ל) במחלקת המדע כיחידה באגף המבצעים המתאמת את פעילות חיל המדע (חמ"ד), שהוקם זה עתה כמעבדת המחקר והפיתוח הביטחונית הלאומית של ישראל.
בשנים 1949–1951 עסקה יחידה מיוחדת של חמ"ד – חמ"ד ג', בפיקודו של רס"ן ד"ר ישראל דוסטרובסקי (לימים פרופ' ויו"ר הוועדה לאנרגיה אטומית) – בחיפוש אחר שדות נפט ומרבצי עפרות אורניום בנגב, זמן קצר לאחר שצה"ל השתלט על הנגב במלחמת העצמאות.
על אף שלא נמצאו באזור כמויות אורניום משמעותיות, פעילות זאת הייתה תחילתו של מיזם הגרעין הישראלי.
ב־1951 החלה תקופה של שידוד מערכות נרחב בצה"ל ובמשרד הביטחון, ועם קיצוץ תקציבו הוחלט להיפטר מנטל מימונו של חמ"ד – שתרומתו הצבאית לא הייתה מובנת מאליה לאנשי המטכ"ל, וממילא רוב אנשיו היו אזרחים.
הצבא היה מעוניין ברכישת אמצעי לחימה מוגמרים מן המוכן, ולא להשקיע את כספיו המוקצבים במחקר לטווח ארוך שתוצאותיו אינן ודאיות.
על רקע זאת החליט בן-גוריון על הרחבת המחלקה המדעית הקטנה לאגף אזרחי במשרד הביטחון, וקבע את שמו – האגף למחקר ותיכוּן (אמ"ת).
בראש האגף החדש הוצב מאיר (מוניה) מרדור, איש הרכש הוותיק של ההגנה, ולאגף הוכפפו כל יחידות חמ"ד (כולל היחידות שעסקו, לפי פרסומים שונים, במיזם הגרעין).
הרשות לפיתוח אמצעי לחימה (רפא"ל)
ב־1958 הוטל על מרדור להכשיר את אמ"ת לקראת "עידן הפרויקטים החדשים" (ע"פ הגדרתם של בן-גוריון ומנכ"ל משרד הביטחון שמעון פרס).
ביצוע שינוי ארגוני, הכולל התרחבות, ושונה שמו ל"הרשות לפיתוח אמצעי לחימה (רפא"ל)", כשמרדור בראשה.
החל משנות ה-60 של המאה ה-20 נראה כאילו התמקדה "רפא"ל" בטכנולוגיית טילים, ועובדיה שקדו בין היתר על פיתוח טילי השפריר.
במשך השנים, פיתחה "רפא"ל" מערכות לכל זרועות צה"ל.
רפא"ל – רשות לפיתוח אמצעי לחימה בע"מ
בדצמבר 2001, נחתם הסכם שהפך את "רפא"ל" לחברה בע"מ בבעלות ממשלתית בשם רפא"ל – רשות לפיתוח אמצעי לחימה בע"מ.
במסגרת ההסכם לקחה על עצמה ממשלת ישראל התחייבויות כספיות בסך כ-7.5 מיליארד ש"ח, שכללו את עלות הפרישה המוקדמת של עובדי החברה והשתתפות בשכר בין השנים 2010-2001.
רפאל – מערכות לחימה מתקדמות בע"מ
באוקטובר 2007 שינתה החברה את שמה לרפאל – מערכות לחימה מתקדמות בע"מ ובכך השמיטה סופית משם החברה את ההתייחסות להיותה רשות ממשלתית בעבר.
עם זאת, מבנה החברה נשאר זהה וכן השליטה הממשלתית בה, כאשר 50% מרווחיה השנתיים מועברים למדינת ישראל, והיתר נשאר בידי החברה (לצורכי גדילה, מחקר וכולי).
בשנת 2011 רשמה רפאל שתי הצלחות פומביות גדולות כאשר מערכות "מעיל רוח" (מערכת הגנה אקטיבית לטנקים ורק"ם) ו"כיפת ברזל" (מערכת הגנה אווירית וטיל נגד טילים המיירט רקטות וטילים בינוניים) רשמו יירוטים מבצעים ראשונים והיסטוריים, והוכיחו את יעילותן וכשירותן המבצעית.
הצלחות אלה הזניקו את המוניטין של החברה והחברה זכתה על כך בפרס ביטחון ישראל לשנת 2012 עבור פיתוח "כיפת ברזל" ולשנת 2014 עבור פיתוח "מעיל רוח".
ב-2018 חתמה על הסכם שיתוף פעולה עם חברת ROMAERO מרומניה, במסגרתה החברה הרומנית תייצר מערכות הגנה ונשק של רפאל ברישיון, בהן כיפת ברזל.
תמורת ההסכם תקבל רפאל מאות מיליוני דולרים ותמלוגים.
ב-13 באוגוסט 2019 הקבינט המדיני-ביטחוני אישר את עסקת הרכישה של חברת "אירונאוטיקס" על ידי חברת רפאל ואיש העסקים אביחי סטולרו בסכום של כ-850 מיליון ש"ח, סטולרו מחזיק ב-50% מ"אירונאוטיקס" ורפאל ב-50% נוספים.
עם השלמת תהליך הרכישה, "אירונאוטיקס" נמחקה מהמסחר בבורסה.
בספטמבר 2019 רכשה רפאל 50% מחברת "כנפית" ממגדל העמק, המייצרת חלקי מבנה לכטמ"מים.
50% הנותרים נותרו בידי מייסדי "כנפית", שי ושולה פיין.
ביוני 2025 פורסם כי רפאל חתמה לאורך השנים על עסקאות בהיקפים של עשרות מיליוני דולר עם קטר, לצד חברות ביטחוניות ישראליות נוספות.
כחברה ממשלתית רווחי רפאל עוברים ישירות לקופת המדינה דרך דיוודנדים.
חלק מהכסף מושקע שוב בחברה לצורך ניהול שוטף ופיתוחים חדשים.
בשנת 2009 דיווחה החברה על מכירות שהסתכמו בכ־6.3 מיליארד ש"ח (כ־1.6 מיליארד דולר), ורווחיה באותה השנה – כ־441 מיליון ש"ח.
מעל ל־50% מההכנסות וההזמנות של החברה מגיעות מלקוחות מחוץ לישראל, ולפי דיווחי החברה כ־8% מההכנסות מושקעות במחקר ופיתוח (מו"פ).
בשנת 2013 דיווחה החברה על מכירות שהסתכמו בכ־2 מיליארד דולר.
בשנת 2014 מכירות החברה הסתכמו בכ-7 מיליארד ש"ח ורווח נקי של 322 מיליון ש"ח.
בשנת 2015 מכירות החברה הסתכמו בכ-7.8 מיליארד ש"ח ורווח נקי 459 מיליון ש"ח.
בשנת 2016 מכירות החברה הסתכמו ב-8.32 מיליארד ש"ח ורווח נקי של 473 מיליון ש"ח.
בשנת 2017 מכירות החברה הסתכמו ב-8.1 מיליארד ש"ח ורווח נקי של 446 מיליון ש"ח.
בשנת 2018 מכירות החברה הסתכמו ב-9.3 מיליארד ש"ח ורווח נקי של 479 מיליון ש"ח.
בשנת 2019 מכירות החברה הסתכמו בכ-9.7 מיליארד ש"ח ורווח נקי של כ-397 מיליון ש"ח.
בשנת 2020 מכירות החברה הסתכמו בכ-9.5 מיליארד ש"ח ורווח נקי של כ-322 מיליון ש"ח.
גרף התפתחות המכירות לאורך השנים במיליארדי ש"ח:
מנכ"ל החברה (מאז 2024) הוא יואב תורג'מן, ויו"ר הדירקטוריון הוא ד"ר יובל שטייניץ.
החברה מעסיקה כ-10,000 עובדים, רובם מהנדסים וטכנאים, ונחשבת למעסיקה הגדולה ביותר בצפון הארץ.
בשנת 2013 בוצע שינוי במבנה הארגוני של רפאל, שכלל בין היתר בפיצול סמכויות "חטיבת הטילים", וכיום כוללת מספר חטיבות שאחראיות על פיתוח כל אחד ממוצריה:
חטיבת מערכות לעליונות אווירית – מתכננת, מפתחת ומייצרת מגוון של טילים מונחים לרבות טילי א"א (אוויר-אוויר), אוויר-קרקע, טילי נ"ט (נגד-טנקים) ומערכות אלקטרואופטיות.
חטיבת אוויר ומודיעין – מתכננת, מפתחת, מייצרת ומשלבת מערכות אוויר, ים, ויבשה מקיפות, הכוללות תקשורת, לוחמה אלקטרונית (ל"א), אמצעי נגד אלקטרו־אופטיים, פיקוד ושליטה (פו"ש), בקרה וניהול שדה קרב, קישורי נתונים, מערכות הגנה על גבולות וחופים, פתרונות להגנת העורף, מערכות לפריצת שדות מוקשים, מערכות מעקב, מערכות הדרכה והדמיה.
מִנְהֶלֶת אוויר-שטח ונשק מנגד – מנהלה העוסקת במכלול יכולות התקיפה.
מִנְהֶלֶת אלקטרואופטיקה – בין מוצריה מערכות איכון אלקטרואופטיות ומערכות איסוף ומודיעין כמו 'טופלייט', 'רקהלייט' ו'לייטנינג'.
מִנְהֶלֶת תקשוב – מפתחת את כל התשתית התקשובית ומערכות קשר (כולל מערכת 'בינט' של רדיו מבוסס תוכנה).
מִנְהֶלֶת המודיעין והסייבר – משווקת מערכות מודיעין, אחיזת שטח וסייבר.
החטיבה למערכות יבשה וים – הוקמה ב-2013. מרכזת פיתוח וייצור מערכות יבשה הכוללות, בין השאר, עמדות נשק, מיגון לרק"ם, מערכות משוגרות-כתף ומערכות לחימה ימיות.
בנוסף לאלה תעסוק החטיבה בתחום הגנת התשתיות והמתקנים האסטרטגיים בים וביבשה.
חטיבת מנור וטכנולוגיות (מנועים וראשי קרב) – מפתחת מנועי טילים, מערכות הנעה בחלל, ראשי נפץ ופירוטכניקה, התקני פריצה בשלט רחוק ואמצעי הטעייה ימיים חד-פעמיים.
מוצרי המפתח של חטיבה זו כוללים מערכות הנעה שנעשה בהן שימוש בלווייני "אופק" ו"ארוס" ובטיל האנטי-בליסטי "חץ", ומגוון של פריטי ציוד לפריצת דלתות וקירות.
חטיבת מו"פ והנדסה ("מפ"ה") – מאגדת בתוכה מגוון פעילויות, בתוכן בין היתר שטח אלקטרוניקה, שטח מכניקה, שטח אלקטרואופטיקה, שטח תוכנה ושטח מו"א (מערכות אווירונאוטיות).
חטיבת חימוש ותשתיות לאומיות – אחראית על שטח הניסויים הלאומי בשדמה, מרכז המחקר הצבאי, מרכז הדמיית לוחמה אלקטרונית (סמל"א - סייבר מודיעין ולוחמה אלקטרונית) העוסק במחקר מערכות RF, אלגוריתמי עיבוד אות, מערכות אלקטרואופטיות, סייבר, GPS, תקשורת, ניווט הנחיה ובקרה.
משרדי החברה פרוסים במקומות שונים ברחבי-הארץ, ובעיקר בגליל:
מכון דוד הממוקם בקריות, בו שוכנות רוב חטיבות החברה (קרוי על-שם ארנסט דוד ברגמן).
מכון לשם הממוקם בגליל (סמוך לכרמיאל), בו שוכנים: חטיבת מערכות עליונות אווירית, מערכות אוויר ומודיעין, חטיבת מו"פ והנדסה, חטיבת התפעול
תרדיון (רפאל), מרכז פיתוח וחדשנות השוכן בפארק תעשיות משגב ועוסק בסייבר, אינטליגנציה מלאכותית, ביג־דאטה ובפעילות חדשנות של חטיבת מערכות היבשה של החברה.
אתר שדה שדמה הממוקם בנגב ומשמש כשטח ניסויים.
מרכז פיתוח השוכן בירושלים בו פועלת שלוחה הנדסית העוסקת בפיתוח טכנולוגיות ראייה ממוחשבת ליישומים מגוונים, לרבות רובוטיקה ומערכות אוטונומיות.
סניף תל אביב - משרדי הנהלה, מטה ניהול מערך הניסויים ושלוחה הנדסית.
שלוחת באר שבע נחנכה ב-2019.
שלוחת שלומי שנחנכה ב-2021 ומשמשת לטובת ייצור ואחזקה של מוצרי החברה.
נציגויות שיווק מחוץ לישראל: וושינגטון, ניו יורק (ארצות הברית), לונדון (בריטניה), מדריד (ספרד), האג (הולנד), ניו דלהי (הודו), סיאול (קוריאה הדרומית), ריו דה ז'ניירו (ברזיל), קנברה (אוסטרליה).
לרפאל מספר חברות בת בבעלות מלאה או חלקית:
R-jet – פיתוח מנועי סילון זעירים
Vision map – פיתוח מערכות מיפוי
אופגל – יצור שיווק ומכירת מערכות אלקטרואופטיות
RUSA – שיווק, אחזקות, טיפול ברכש בארצות הברית.
אמפרסט מערכות – פיתוח פרויקטי תוכנה בתחום המכ"ם, התקשורת והשו"ב, ובכלל זה מערכת השו"ב של "כיפת ברזל"
בקר הנדסת מערכות טורבו – חברה ליצור מנועי סילון קטנים בעלי נצילות גבוהה
שפיר מערכות ייצור – פיתוח ויצור מערכות ממוחשבות, פתרונות אוטומציה, פיתוח מערכות ממוחשבות.
CATS – סיוע בעבודות הממומנות מתקציבי הסיוע האמריקאי (FMS)
PAP – לצורך שיפור יכולת זכייה בהזמנות מול משרד הביטחון הספרדי
Rafa Latino – חברה ברזילאית
Dynamit Nobel Defence – חברה גרמנית, יצרנית מטול רקטות נגד טנקים ידוע בשם Panzerfaust לטווחים קצרים של מאות מטרים.
נרכשה על ידי רפאל ב-2004 ובהמשך פיתחו ומייצרות ביחד את ה-MATADOR (רקטת מפצח).
ERCAS – חברת בת הולנדית, מרכזת את פעילות רפאל באירופה
כנפית ממגדל העמק, המייצרת חלקי מבנה לכטמ"מים, בספטמבר 2019 רכשה רפאל 50% מהחברה
פירסון – חברה בריטית לציוד מכני הנדסי לשדה הקרב.
נרכשה בספטמבר 2022 תמורת 100 מיליון ליש"ט.
Pine Telecom – חברת תקשורת דרום קוריאנית
אקיוביט – פיתוח ובייצור של שעונים אטומיים
אמרל – שירותים מקצועיים בתחומי תיעוד הנדסי, כתיבה טכנית, אחזקה ותחזוקה, ייעוץ לניסויים, הטמעה ופיתוח הדרכה ומערכות מידע
DSIT – פיתוח ציוד לגילוי עצמים תת-מימיים.
SCD – התקנים מוליכים למחצה
נרכשה באוגוסט 2019 במשותף עם אביחי סטולרו.
רפאל שילמה על 50 אחוז מהחברה 425 מיליון ש"ח.
PVP – יצרנית אלקטרו-אופטיקה מקליפורניה, שנרכשה ביוני 2022.
RDC – Rafael Development Corporation – הממוקמת במגדלי עזריאלי בתל אביב, היא חברה להשקעות בחברות הזנק המוחזקת בשותפות עם אלרון.
החברה הוקמה בתחילת שנות ה-90 של המאה ה-20 במטרה למסחר טכנולוגיות צבאיות שפותחו ברפאל לשימושים אזרחיים.
חברת "גיוון אימג'ינג" שהוקמה בשנת 1998 ופיתחה גלולה שכוללת מצלמת וידאו זעירה לאבחון אי סדירויות במעי הדק על בסיס פטנט רשום של רפאל.
בשנת 2013 נמכרה לחברת "קובידיאן" תמורת כמיליארד דולר.
חברת "אורמיר (Oramir)" שנמכרה ליצרנית ציוד ייצור השבבים האמריקאית "אפלייד מטיריאלס".
חברת "מדינגו", שפיתחה משאבת אינסולין ממוזערת לחולי סוכרת ונמכרה בשנת 2010 לחברת "הופמן לה רוש", תמורת 170 מיליון דולר.
חברת "3DV Systems" שפיתחה טכנולוגיה למצלמות וידאו המאפשרת לכידה של ממד העומק בחפצים בזמן אמת, המיושמת במצלמה שפיתחה הקרויה ZCam.
נמכרה בשנת 2009 לחברת "מיקרוסופט" תמורת כ-35 מיליון דולר.
חברת "אוונטרי", הוקמה במקור בשם "וויטקום" בשנת 1997 וגייסה כ-20 מיליון דולר, בין השאר מקרן הון הסיכון של ג'ורג' סורוס.
נמכרה בשנת 2006 לחברת "יוניטי" הקנדית.
טילים שפריר ולאחריו פיתון – משפחת טילי אוויר-אוויר מונחי תת-אדום לטווח קצר.
דרבי – טיל אוויר-אוויר וגם קרקע-אוויר מונחה מכ"ם לטווח בינוני.
פופאיי – טיל אוויר-קרקע כבד.
Sky Sting – טיל אוויר-אוויר ארוך טווח
ברק – טיל ים-אוויר/קרקע-אוויר נגד-מטוסים (נ"מ) ונגד-טילים.
ספייק (גיל) – משפחת טילים נגד-טנקים.
אנקורים – משפחת טילי מטרה – אנקור שחור, אנקור כחול ואנקור כסוף.
רוקס – טיל ארוך טווח בעל ניווט אוטונומי, מונחה טלוויזיה בסופו, טיל אוויר קרקע בעל דיוק CEP של 3 מטר
מערכות הגנה אווירית SPYDER – מערכת הגנה אווירית (נ"מ) המבוססת על טילי פיתון ודרבי.
כיפת ברזל – מערכת הגנה אווירית ליירוט רקטות לטווח קצר-בינוני.
כיפת רחפן – מערכת הגנה אקטיבית ליירוט רחפנים המבוססת על נשק לייזר קל ולוחמה אלקטרונית.
קלע דוד – מערכת הגנה אווירית ליירוט רקטות וטילים לטווח בינוני, טילי שיוט וכלי טיס (הן מאוישים והן לא מאוישים).
מגן אור (קרן ברזל) – מערכת הגנה אקטיבית מבוססת על נשק לייזר להגנה מפני רקטות ומרגמות בטווחים קצרים וכלי טיס.
מערכות אוויוניקה לייטנינג (LITENING) – פוד הנחיית נשק מונחה למטוסי קרב.
טופלייט (TOPLITE) – מטע"ד תצפית אלקטרואופטי לפלטפורמות אוויריות, ימיות ויבשתיות.
ספייס (Spice) – ערכת הנחיה לחימוש בלתי-מונחה.
מערכות לכוחות היבשה "דוד" – מחשב ירי לחיל התותחנים
"עמדת רפאל" (OWS עבור Overhead Weapon Station) – עמדה המותקנת על רכב קרבי משוריין ומאפשרת לחייל לבצע ירי כאשר הוא נמצא בתוך הרכב, במרחב מוגן.
העמדה כוללת חצובה עליו יושב הנשק, פריסקופ, מערכות אופטיות ומתקן הזנה לתחמושת.
הנשק שבדרך כלל מותקן על העמדה הוא מקלע מאג 7.62 מ"מ, והעמדה נקראת בעגה הצבאית "מאג רפא"ל".
קטלנית (Samson RCWS) – עמדת נשק כבדה הנשלטת בשלט רחוק, בדרך כלל חמושה במקלע כבד (0.5 אינץ') או בתותח אוטומטי בקליבר של 20 מ"מ עד 40 מ"מ.
מערכת CARPET לפריצת שדות מוקשים המותקנת על גבי רק"מ הנדסי.
חבילות מיגון ושריון: פאסיבי וכן מיגון ריאקטיבי.
מעיל רוח (Trophy) – מערכת הגנה אקטיבית לטנקים.
סיימון – רובה רימונים לפריצת דלתות.
מטאדור (Matador) – משפחת משגרי כתף המיועדת לפריצת קירות, השמדת מבנים או שימוש רב-תכליתי.
"מאמן רפאל" – סימולטור לאימון תותחני טנקים.
מערכת "רואה-יורה" מטרתה לספק יכולת פגיעה בכוחות אויב בתפעול מרחוק.
Spotlite – "מאמין" ומאמין קל" – מערכת אלקטרואופטית לאיתור צלפים.
THOR / אש קרה – מערכת לניטרול מטעני חבלה וסילוק פצצות המבוססת על מקלע כבד ולייזר רב-עוצמה.
סקיילייט (SkyLite B) – מיני מזל"ט טקטי, לדרג השדה.
גולן – כלי רק"מ בעל הנעת 4X4 המשמש כאב טיפוס לרכב לחימה.
מערכות לכוחות הימיים אבשלום ואמנון – רקטות מוץ להגנה על כלי שיט.
טייפון – עמדת נשק מיוצבת לכלי שיט.
פרוטקטור – כלי שיט בלתי מאויש.
רפאל סבטיני (איטלקית: Rafael Sabatini; 29 באפריל 1875 - 13 בפברואר 1950) היה סופר אנגלי.
נולד ביזי, איטליה, לאם אנגליה, אנה טראפורד, ולאב איטלקי, וינצ'נצו סבטיני, שהיו זמרי אופרה, שהפכו בהמשך למורים.
הוא נדד איתם, למד בפורטוגל ובשווייץ ושלט בשש שפות.
בגיל 17 הגיע לאנגליה ושם כתב את יצירותיו הספרותיות באנגלית.
בשנת 1890 פרסם סיפורים קצרים ובשנת 1902 את הנובלה הראשונה, אך להצלחה ופרסום זכה רק בשנת 1921 עם פרסום הרומן ההיסטורי סקרמוש.
לאחר שנה יצא קפיטן בלד שגם הוא הצליח ולאחר מכן הודפסו מחדש כל יצירות העבר שלו.
הספר הפופולרי ביותר היה נץ הים שפורסם לראשונה בשנת 1915. סבטיני נפטר בשנת 1950 בשווייץ.
רעייתו הפסלת יצרה מצבה המראה אדם נופל עם פניו ארצה ובידו עט.
בחייו היו לסבטיני שני תחביבים, דיג וסקי.
ב-1905 סבטיני נשא לאישה את Ruth Goad Dixon, בתו של סוחר מליברפול.
בנם היחיד, Rafael-Angelo, נהרג בתאונת דרכים ב-1927. בני הזוג התגרשו ב-1931. ב-1935 הוא נשא לאישה את הפסלת Christine Dixon, גיסתה לשעבר של רעיתו הראשונה.
בנה של רעיתו החדשה, Lancelot Dixon, התגייס לחיל האוויר הבריטי וביום בו קיבל את כנפי הטיס טס מעל ביתם, איבד את השליטה על המטוס, התרסק ועלה בלהבות לעיניהם.
1921 Scaramouche (סקרמוש) (עובד לסרט קולנוע סקרמוש) (1952)
1932 The Black Swan - עובד לסרט קולנוע הברבור השחור (1942)
1915 The Sea Hawk (נץ הים), רומן היסטורי על ג'נטלמן אנגלי הנמכר לעבדות לשודדי הים הברברים, והופך לשודד-ים בעצמו, עברית נחמיה פורת, הוצאת תבל, תל אביב, 1953.
1921 Scaramouche (סקרמוש), רומן היסטורי מימי המהפכה הצרפתית, עברית - חיים תרסי, הספרייה הישראלית, ירושלים, 1952. תרגום שני - בן ציון הרמן, הוצאת אסטרולוג 2013.
1922 Captain Blood (קפטן בלאד), רומן היסטורי על שודדי הים הקאריביים, תרגום ראשון לעברית - יצחק סברדליק, הוצאת עידית תל אביב, תשי'ג 1953. - תרגום נוסף ליאורה כרמלי, עריכה - אלה גולן, אסטרולוג, הוד השרון, 2002.
1937 The Lost King (המלך האבוד), סיפור מימי המהפכה הצרפתית, עברית - נחמיה פורת, זלקוביץ, תל אביב, 1952.
רפאל ניר (9 בספטמבר 1930 - 21 באוגוסט 2012) היה פרופסור במחלקה לתקשורת ועיתונאות ובית הספר לחינוך באוניברסיטה העברית בירושלים, בחוג לפוליטיקה ותקשורת במכללת הדסה ובבית הספר לתקשורת במכללה האקדמית נתניה.
רפאל ניר נולד בהמבורג שבגרמניה כרפאל (רלף) שטראוס.
אביו היה רופא ופעיל מאוד בתנועה הציונית בגרמניה.
בשנת 1936, ימי גרמניה הנאצית, עלתה המשפחה לארץ ישראל והתגוררה בפתח תקווה.
רפאל למד בבית הספר היסודי פיק"א בפתח תקווה ואחר כך בגימנסיה הריאלית בלפור בתל אביב.
אחרי מלחמת העצמאות ושירות בצבא הקבע הגיע לירושלים כדי ללמוד באוניברסיטה העברית.
מאחר שהתעניין בהוראת השפה העברית לעולים חדשים בחר ללמוד לתואר הראשון בלשנות עברית ומקרא.
לתואר השני למד לשון עברית וחינוך, ואת עבודת הגמר שלו על הניקוד הארץ-ישראלי הגיש לפרופ' זאב בן-חיים.
את עבודת הדוקטורט הכין בהדרכתם של הפרופסורים חיים מנחם רבין וצבי אדר.
נושא העבודה היה "הניב בחינוכו הלשוני של תלמיד בית-הספר התיכון בישראל".
בין השנים 1967–1980 כיהן ניר כסגן מנהל בית ספר לחינוך של האוניברסיטה העברית, כשהפרופסורים עקיבא ארנסט סימון ואחריו שלמה פוקס היו מנהלי בית הספר.
בשנים 1968–1975 היה ראש החוג לחינוך ומרצה בכיר בחינוך ובלשון עברית באוניברסיטת בן-גוריון בנגב.
בשנים 1970–1976 ייסד וניהל את המרכז לבלשנות שימושית באוניברסיטה העברית.
בשנים 1975–1977 ניהל את המרכז הקדם-אקדמי.
בשנת 1980 התמנה לפרופסור חבר בחוגים לתקשורת ולחינוך באוניברסיטה העברית.
בשנת 1990 הועלה לדרגת פרופסור מן המניין.
בשנת 1998 פרש מן ההוראה באוניברסיטה העברית, ובשנים 1999–2008 נמנה עם סגל בית הספר לתקשורת במכללה האקדמית נתניה ויו"ר ועדת ההוראה שלה.
בשנים 1983–1986 כיהן כנשיא האגודה הישראלית לבלשנות שימושית (איל"ש).
בשנים 1981–1992 ניהל סדנאות שנתיות בנושא "הוראת הלשון העברית וספרותה" במרכז הבין-ארצי להוראת תרבות ישראל באוניברסיטאות שבחסות נשיא המדינה.
בשנות ה-80 וה-90 של המאה העשרים עמד בראש ועדת המקצוע העליונה ללשון העברית מטעם משרד החינוך והתרבות.
בשנים 1998–2000 כיהן כיו"ר הוועדה להכנת תוכנית לימודים בלשון העברית למכללות לחינוך.
שימש פרופסור-אורח וחוקר-אורח באוניברסיטת ויסקונסין (ארצות הברית), באוניברסיטת היידלברג (גרמניה) ובמכון למדעי היהדות שלידה, וכן בסמינר התאולוגי היהודי בניו יורק, ובאוניברסיטת קליפורניה בברקלי.
הקים את החוג לתקשורת במכללה לחינוך ע"ש דוד ילין בירושלים, ועמד בראשו בשנים 1994–1999.
היה חבר במספר ארגונים: האגודה הישראלית לבלשנות שימושית (איל"ש) שאותה הקים, האגודה הישראלית לתקשורת, האגודה הישראלית לחקר שפה וחברה, האגודה האמריקאית של פרופסורים לעברית, האגודה הבינלאומית לחקר הקריאה ועוד.
רפאל ניר נישא למרים לבית מזרחי-מעוז ולהם בן, אוֹרי ניר (היה עיתונאי בהארץ ושליח העיתון בארצות הברית), ובת, עינת.
הבן הבכור, עופר ניר, שהיה בין מייסדי בית הספר לאמנויות בירושלים ושחקן בתיאטרון החאן, נפטר בשנת תשנ"ה.
בתחום החינוך הלשוני חקר רפאל ניר את דרכי הוראת העברית כשפת אם וכשפה נוספת.
ערך מחקרים בתחומי הבנת הנקרא.
בתחום הבלשנות העברית חקר התפתחויות סמנטיות, לקסיקולוגיות ולקסיקוגרפיות בעברית החדשה, בתוכן את דרכי היצירה של מילים חדשות.
בתחום התקשורת חקר היבטים שונים של השיח הציבורי והעיתונאי תוך התמקדות בלשון העיתונות.
כן פרסם מחקר על כתוביות התרגום בסרטי טלוויזיה.
חקר היבטים שונים של טקסטים זעירים, בתוכם פתגמים, סיסמאות פוליטיות, סיסמאות פרסומת, כותרות-תוכן ודבקיות-פגוש.
הוראת העברית כלשון אם בחטיבת הביניים ובחטיבה העליונה
מטרת ספר זה, שראה אור בשנת תשל"ד 1974, הייתה להתוות עקרונות להוראת לשון-האם בבתי הספר בישראל בהתאם לגישות המודרניות להוראת שפה.
בספרו הוא גם מציע דרכים מעשיות למימושן.
דרכי ההוראה המוצעות בספר נחשבו בשעתו למהפכניות.
הוא הציע לחזק את היסוד התיאורי (הדסקרפטיבי) בהוראת השפה העברית, שנטתה להדגיש יתר על המידה את ההיבט הנורמטיבי הטהרני.
בין השאר הציע ללמד את התלמידים את דרכי התצורה של המילים, כדי שיתפשו את השפה כדינמית וכמתאימה עצמה לרוח התקופה.
הוא המליץ לדון עם התלמידים בדרכי הקליטה של מילים וביטויים מלועזית ולשוחח עמם על חידושי האקדמיה ללשון העברית.
ניר טוען שאין לעסוק רק בניתוח של מילים בודדות מחוסרות הקשר, אלא לבחון גם צירופי מילים ואת ההקשר הרחב.
ניר דן ביחסים שבין לשון לחשיבה בהוראת השפה.
בספר זה מצביע ניר על כך שיש לשים דגש בלימוד אוצר המילים והעשרתו ובמיוחד לטפל בהיבטים סמנטיים - תחום שממעטים לעסוק בו.
ספר זה, שראה אור בשנת תשל"ח, היה בין הראשונים שתיארו את הסמנטיקה העברית - תחום שהיה חדש יחסית ועניינו חקר המשמעויות של מילים וביטויים וגלגוליהן.
בספר זה בודק ניר את הלקסיקון של העברית החדשה באמצעות תבחינים (קני מידה) המקובלים בתאוריות חדשות של הסמנטיקה.
מבוא לתורת הלשון; מבוא לבלשנות
סדרת חמשת ספרי הקורס "מבוא לתורת הלשון" שבהוצאת האוניברסיטה הפתוחה ראתה אור לראשונה בשנת 1981. בשנת 1989 פורסמה מהדורה מעודכנת ומורחבת בשם "מבוא לבלשנות".
הספרים מציגים את עיקריה של הבלשנות הכללית, תוך זיקה מיוחדת ללשון העברית ולדקדוקה.
הספר על הפונטיקה נכתב בידי הפרופסור אשר לאופר.
סמנטיקה עברית – משמעות ותקשורת
סדרה של שלושה ספרי הקורס של האוניברסיטה הפתוחה ראתה אור בשנת 1989. בספרים אלו נעשה ניסיון לשלב את תורת המשמעויות עם פרגמטיקה לשונית, תוך יישומן לעברית בת-ימינו.
הספר ראה אור בשנת תשל"ט ובו מנתח ניר מושגים שונים בבלשנות היישומית.
תחום זה היה חדש יחסית, ולאחר הקמת המרכז לבלשנות שימושית באוניברסיטה העברית עלה הצורך להסביר מושגים הקשורים לתחום ולבחון את החלתם על השפה העברית.
לשון, מדיום ומסר: עיונים בסגנון וברטוריקה של התקשורת ההמונית בישראל
ספר זה יצא לאור בשנת 1984 והוא עוסק בשיח התקשורת.
הספר מנסה לבחון את הסגנון ואת הרטוריקה של העיתונות הכתובה והמשודרת וכולל גם דיון בפרסומת.
בין נושאי הספר: ייחודה של לשון כלי התקשורת, הידיעה העיתונאית, הכותרות לסוגיהן, התרגום בסרטי טלוויזיה.
ניר מנסה, בין השאר, ליישם הבחנות ודרכי ניתוח המקובלים בתורת הספרות ולהשתמש בהן להבנת לשון התקשורת.
דרכי היצירה המילונית בעברית בת-זמננו
ספר זה ראה אור בשנת תשנ"ג 1993 בהוצאת האוניברסיטה הפתוחה.
הוא עוסק בלקסיקולוגיה ובחקר התצורה של מילים בעברית ישראלית ובחידושים באוצר המילים.
בספר זה הוא דן בגזירה המסורגת המאפיינת את העברית הקלאסית וכן בגזירה הקווית לסוגיה, המקובלת בעברית בת-ימינו בהשפעת דרכי התצורה בשפות לועזיות.
הוא הראה שהגזירה הקווית מאפיינת את העברית החדשה, הרבה יותר מכפי שסברו.
בגזירה המסורגת הכוונה היא ליצירת מילים משורש פלוס משקל או בניין.
היצירה הליניארית של מילים חדשות מתאפיינת בצירוף קווי של יסודות לשוניים בכמה צורות:
פרֶפיקסציה – צירוף תחילית לבסיס המילוני, למשל "תת-מקלע", "אלחוטי";
סוּפיקסציה – צירוף סופית לבסיס, למשל "בנקאי", "תיקייה";
מצמָד (הֶלחֵם) – צירוף של שני בסיסים (לעיתים תוך השמטה של הגאים), למשל "רכֶּבל", "מדרחוב".
מאמרים אחדים, בעברית ובאנגלית, כתב ניר בשיתוף עם חוקר התקשורת, הדוקטור יצחק רועה, שבהם מחקרים על דרכי מסירת הדיבור בחדשות ברדיו ובעיתונות.
בדרכי הציטוט ניכרת במקרים רבים עמדת המספר או המדווח.
בשיטות הניתוח הם השתמשו בכלים המקובלים בביקורת הספרותית, ויישמו אותם למחקר השיח של התקשורת העיתונאית.
בשנותיו האחרונות עסק ניר בעיקר ביחסים שבין לשון ותרבות (כולל התרבות העממית).
הוא חיבר חמישה ערכים לאנציקלופדיה "זמן יהודי חדש", בתוכם מבוא לפרק "העברית ולשונות היהודים" (ביחד עם רוביק רוזנטל;
חיבר מבוא למילונו של רוביק רוזנטל "מילון הסלנג המקיף" בשם "השירה של האדם הפשוט"
כן כתב מספר מאמרים על ההתפתחויות בלקסיקוגרפיה של העברית החדשה.
לדוגמה: "השפעות סוציו-לשוניות על הלקסיקוגרפיה בדורנו",
במחקריו על הטקסט הזעיר עסק בשימושים השונים ובאימפקט של טקסטים קצרים מאוד, כגון: סיסמאות תעמולה ופרסומת, פתגמים, כותרות, גרפיטי, דבקיות רכב וכיוצא בזה.
ניר ניתח את המבנה והסמנטיקה של הטקסטים הללו, ובעיקר את השימוש בהם בשיח הציבורי
ספר רפאל ניר: מחקרים בתקשורת, בבלשנות ובהוראת לשון, בעריכת אורה (רודריג) שוורצולד, שושנה בלום-קולקה, עלית אולשטיין, כרמל, ירושלים, תש"ס 2000.
חנוך דרך ספרות; ירושלים: משרד החינוך והתרבות - המחלקה לנוער: מוסד סאלד למען הילד והנוער, תשכ"ב, תשכ"ג.
הוראת העברית כלשון אם: בחטיבת הביניים ובחטיבה העליונה / מאת רפאל ניר; תל אביב: עמיחי, תשל"ד.
הפסיכולינגויסטיקה מהי?: מבוא קצר; ירושלים: אקדמון, תשל"ד, תשל"ו.
מושגים בבלשנות שימושית; ירושלים: משרד החינוך והתרבות - האגף לתרבות ולאמנות - המחלקה לחינוך מבוגרים, תשל"ט.
מבוא לתורת הלשון; רפאל ניר - ראש הצוות וכותב היחידה.
תל אביב: האוניברסיטה הפתוחה, תשמ"א 1981.
לשון, מדיום ומסר עיונים בסגנון וברטוריקה של התקשורת ההמונית בישראל; ירושלים: פוזנר, 1984.
סמאנטיקה עברית; תל אביב: האוניברסיטה הפתוחה, תשמ"ט 1989-תש"ן 1989.
דרכי היצירה המלונית בעברית בת-זמננו, תל אביב: האוניברסיטה הפתוחה, תשנ"ג 1993.
מדריך ביבליוגרפי להוראת הלשון העברית: בחטיבת הביניים, בחטיבה העליונה ובבתי-המדרש למורים / רפאל ניר, נתן נחמיאס; ירושלים: א.
כלשון עמו: אסופת מאמרים בבלשנות שימושית מוקדשת לחיים רבין במלאת לו שישים שנה / העורכים - רפאל ניר ובן-ציון פישלר; ירושלים: המועצה להנהלת הלשון, תשל"ו.
מבחר טקסטים במדעי היהדות: מעובדים ללומדי עברית ברמה מתקדמת / עיבד וערך רפאל ניר; ירושלים: האוניברסיטה העברית בירושלים - בית הספר לתלמידים מחו"ל, תשל"ט.
מילון מונחים בבלשנות שימושית: עברי-אנגלי / ערכו אנדרו כהן, יגאל ינאי, רפאל ניר; ירושלים: אקדמון, תשמ"ו.
הוראת הלשון העברית והספרות העברית ברמה אקדמית / העורך - רפאל ניר; בשיתוף עם אביגיל נויבך; ירושלים: המרכז הבין-ארצי להוראת תרבות ישראל באוניברסיטאות, תשנ"ב.
דרכי התצוגה של מילים בעברית בת-זמננו: מקראה / ראש הצוות - רפאל ניר; תל אביב: האוניברסיטה הפתוחה, תשנ"ג 1993.
מילון ספיר: מילון עברי-עברי אנציקלופדי בשיטת ההווה בהשתתפות אנשי לשון, חינוך ומדע / עורך ראשי - איתן אבניאון; ייעוץ בלשני ולקסיקוגרפי - רפאל ניר.
ספר בן-ציון פישלר: מחקרים בלשון העברית ובהוראתה / בעריכת אורה (רודריג) שורצולד ורפאל ניר.
רפאל משולם נולד בסוף שנת 1930 בסופיה שבבולגריה.
אביו, ד"ר מורנו משולם, היה רופא, מנהל בית החולים היהודי בסופיה ונשיא ההסתדרות הציונית "מכבי" (בבולגריה).
משולם למד בילדותו בבית הספר האמריקאי בסופיה .
עם פרוץ מלחמת העולם השנייה, כשבולגריה חברה לגרמניה, נדדה המשפחה מכפר לכפר כשאביו משמש כרופא במקומות נידחים, כעבור זמן נשלח אביו למחנה ריכוז בבולגריה ושוחרר לקראת סיום המלחמה.
רפאל משולם למד הנדסה כימית במשך שנה, ב-1949 עלתה המשפחה לישראל.
ב-1952 קיבל תואר שני בביוכימיה מהאוניברסיטה העברית.
בעת שירותו הצבאי בשנים 1953–1956 ערך מחקר על קוטלי חרקים.
בשנים 1956–1958 עשה דוקטורט במכון ויצמן, והיה מראשוני המוכתרים בתואר דוקטור על ידי מכון ויצמן.
נושא עבודת הדוקטור שלו היה סינתזה של סטרואידים והיא נערכה בהדרכתו של פרופסור פרנץ זונדהיימר.
בשנים 1959–1960 עשה פוסט-דוקטורט במכון רוקפלר בניו יורק במחקר על מבנה הטרפנים.
בשנים 1960–1965 עבד כחוקר במכון ויצמן למדע, וחקר את הכימיה של חומרים טבעיים, בכללם קנבנואידים, טרפנים, ואלקלואידים.
ב-1966 הוא הועלה לדרגת חוקר בכיר ובסוף אותה שנה הצטרף לסגל האוניברסיטה העברית בירושלים, כמרצה אורח לרוקחות.
בשנת 1967 הוא קיבל מענק מחקר מהמכון לבריאות הנפש בארצות הברית להמשך מחקריו על החשיש.
בשנת 1968 מונה לפרופסור חבר וב-1972 לפרופסור מן המניין.
ב-1975 הופקד על הקתדרה על שם ליונל יעקובסון לכימיה רפואית, בשנים 1979–1982 כיהן כרקטור האוניברסיטה העברית, בשנים 1983–1985 כפרו-רקטור.
בשנת 1982 שהה כפרופסור אורח באוניברסיטת אוהיו, בשנים 1993–1994 שהה כפרופסור אורח במחלקה לפרמקולוגיה בקולג' לרפואה של ריצ'מונד.
בשנים 1999–2000 כיהן כנשיא חברת מחקר הקנבנואידים הבינלאומית.
מאז שנת 2007 ועד 2018 שימש כיו"ר החטיבה למדעי הטבע באקדמיה הלאומית הישראלית למדעים.
רפאל משולם נפטר ב-9 במרץ 2023. הותיר אחריו אישה, דליה לבית בורוביץ, בן, רועי משולם, פרופסור למתמטיקה בטכניון, שתי בנות הדס רופאת עיניים בבית החולים הדסה ודפנה נוירולוגית ילדים, ושבעה נכדים.
ב-1963 החל רפאל משולם לעבוד על מרכיבי צמח הקנאביס, ממנו מיוצרים החשיש והמריחואנה.
אף על פי שהקנאביס היה ועודנו הסם הבלתי חוקי הנפוץ ביותר בשימוש בחלקים רבים של העולם לאורך מאות שנים, הרי שהכימיה והביולוגיה שלו לא היו ידועות עד שמשולם התחיל את מחקריו.
המרכיבים הפסיכואקטיביים של הקנאביס לא בודדו בצורתם הטהורה, והמבנה הכימי לא הוסבר.
היה זה בניגוד גמור לידע הקיים על מורפין וקוקאין, שני הסמים הבלתי-חוקיים הנפוצים האחרים, שבודדו כבר במאה ה-19. משולם בודד את החומר הפעיל בחשיש ובהמשך גילה חומרים בגוף האדם הנקשרים לקולטנים הקנבינואידים, ומהווים מערכת העברת אותות (neurotransmission) חדשה.
את החשיש למחקריו קיבל ממשטרת ישראל, שהחרימה אותו ממבריחים.
משולם פרסם מעל 450 מאמרים מדעיים, פרקים בספרים וסקירות, רובם על מערכת הקנבינואידים וערך שלושה ספרים על הנושא.
הבהרת מבנהו ופעילותו של הקנבינואיד
ב-1963 פרסם רפאל משולם את המבנה והסטראוכימיה של קנאבידיול (CBD), מרכיב ראשי לא-פסיכואקטיבי של קנאביס.
ב-1964 הוא פרסם, ביחד עם יחיאל גאוני, וחביב אדרעי את הבידוד הראשון של מרכיב קנאביס פסיכואקטיבי טהור, Δ9-tetrahydrocannabinol (Δ9-THC), והסביר את מבנהו.
מאוחר יותר זיהו משולם וגאוני קנבינואידים טבעיים נוספים רבים, והבהירו את הקונפיגורציה של Δ9-THC.
תוך שנים מועטות דיווחו משולם וגאוני על הסינתזה הראשונה של ה-THC
ואלו של קנבינואידים רבים המצויים בצמח.
ה-THC מזוהה היום כמרכיב הפסיכואקטיבי היחידי של הקנאביס והוא נושא לאלפים רבים של פרסומים בכימיה, פרמקולוגיה, ביוכימיה, פיזיולוגיה, פסיכולוגיה ורפואה.
ב-1970 דיווח רפאל משולם על הבידוד הראשון של מטבוליט THC אקטיבי בגוף האדם, במסגרת עבודת הדוקטורט של פרופ' צבי בן צבי, ומאוחר יותר, בשיתוף עם קבוצות בארצות הברית, קנדה ושוודיה זיהה מטבוליטים רבים נוספים.
כמה מהמטבוליטים של ה-THC הם אקטיביים פרמקולוגית ותורמים לפרופיל הפרמקולוגי של ה-THC.
בשיתוף עם קבוצה יפנית הבהיר משולם את תהליך יצירת ה-THC בצמח הקנאביס סאטיבה.
הבהרת הבסיס הכימי של פעילות הקנבינואיד הייתה בעלת חשיבות רבה בהבנתנו את פעולת סם זה.
במהלך שנות השמונים המשיך רפאל משולם בעבודתו על המתרחש במבנה הפעיל בסדרת הקנבינואידים
ועל היבטים ביוכימיים ופרמקולוגיים שונים של THC ויזם ניסויים קליניים עם THC וקנבינידיול (CBD) בשיתוף עם קלינאים.
כך, בהתבסס על ההשוואה המבנית עם הפניטואין, נחקר ה-CBD בהצלחה כחומר אנטי-אפילפטי במודלים של חיות, שהוביל לניסוי קליני מוצלח.
CBD הוכח כחומר נוגד חרדה, מגן על הלב, מונע בחילה, מסייע לשינה,
וכבעל השפעה אנטי-דלקתית במודלים של בעלי חיים הלוקים בדלקת מפרקים שגרונית.
ב-1987 יזם רפאל משולם, בשיתוף פעולה עם פרופ' א אברהמוב, ניסוי קליני עם Δ8-THC (איזומר יציב יותר של Δ9-THC) בילדים שעברו טיפולים כימותרפיים נגד סרטן.
החומר מנע לחלוטין בחילות והקאות.
Δ8-THC נמצא יעיל גם במודל של בעלי חיים הלוקים בטרשת נפוצה.
Δ9-THC נמצא בשימוש קליני נגד בחילות והקאות במטופלים בכמותרפיה.
ב-1989 ביסס רפאל משולם את התפיסה שפעילות מסגנון ה-THC היא תלוית מבנה תלת-ממדי (סטריאוספציפית).
הבחנה זו, שהייתה בניגוד לרעיונות המקובלים שקדמו לה, הייתה אחד מהגורמים שהובילו לגילוי החשוב (בידי קבוצות אחרות) של קולטן ספציפי של קנבינואיד (ידוע כ-CB1).
מכיוון שברור שקולטנים אינם נוכחים במערכות ביולוגיות על מנת לפעול באמצעות מפעילים חיצוניים, יזם משולם פרויקט שמטרתו הייתה זיהויו של מתווך (טרנסמיטור) קנבינואידי במוח.
ב-1992 בודדו משולם וקבוצתו מרכיב חדש מהמוח, אותו כינה אנאנדמיד (Anandamide).
האננדמיד שהוא נגזרת של חומצה שומנית, שונה במבנהו מהקנבינואיד הצמחי, והוא בעל אותו פרופיל פעילות כמו ה-THC.
פרסום זה צוטט יותר מ-4000 פעמים בספרות המדעית.
קבוצתו של משולם בודדה אנדו-קנבינואיד נוסף מהטחול (2-arachidonoyl (glycerol (2-AG).
פרסום זה צוטט למעלה מ-930 פעמים.
האננדמיד וה-2-AG הם שני האנדו-קנבינואידים העיקריים שזוהו.
מחקר זה לא רק שסייע לבסס את אופן הפעילות של הקנבינואידים, אלא גם קידם את ההבנה של הקואורדינציה הגסה, התיאבון, הזיכרון והרגשות, כפי שעבודותיהן של קבוצות רבות מראות את המעורבות של האנדוקנבינואיד בתהליכים כאלה.
ב-2006 זיהתה קבוצתו של רפאל משולם אנדו-קנבינואיד נוסף, הarachidonoyl L-serine.
הוא אינו קשור לקולטנים הידועים של קנבינואיד, אבל הוא כנראה ליגנד אנדוגני של קולטן קנבינואידי חדש, הגורם להרחבת כלי הדם.
משולם דיווח ביחד עם עמיתו פרופ' איתי באב אודות מרכיב דמוי קנבנואיד המפחית אוסטאופורוזיס (הרס של עצם).
המחקר במעבדתו של רפאל משולם, במיוחד בשיתוף פעולה עם קבוצות אחרות בישראל ומחוצה לה, סייע להבהיר את חשיבות הקנבינואידים של הצמח והאנדו-קנבינואידים בתהליכים פיזיולוגיים רבים ובמצבים פתולוגיים כגון הגנה עצבית (neuroprotection), שינה, הרחבת כלי הדם, סרטן, דלקת, הנקה, בניית עצמות
המערכת האנדוקנבינואידית היא מערכת העברת אותות (neurotransmission) חדשה יחסית, בעלת פעילות מוחית והשפעה על מגוון תפקודים ומערכות בגוף האדם.
גילויה של המערכת האנדוקנבינואידית וחקר תפקידיה בגוף על ידי רפאל משולם, סייעו לפתוח שטח חדש בביוכימיה ובחקר המוח.
מספר חברות מפתחות היום תרופות הקשורות למערכת האנדוקנבינואידית.
ה-THC כבר אושר כתרופה נגד הקאות הנגרמות על ידי טיפול כימותרפי ולהגברת התיאבון בחולי סרטן ואיידס.
חברה בריטית, GW, הציגה תרסיס של THC ו-CBD לטיפול בכאב ולטיפול בהשפעותיה של טרשת נפוצה.
חברה ישראלית מפתחת תרופה נגד סרטן המבוססת על cannabinoid quinone
וחברה ישראלית אחרת מפתחת חומרים קנבינואידים כנוגדי דלקת, המבוססים על עבודתו של משולם.
2019 - דוקטור לשם כבוד, מטעם מכון ויצמן למדע.
2014 – נבחר על ידי הג'רוזלם פוסט כאחד מחמישים היהודים המשפיעים ביותר בעולם.
2013 – דוקטור לשם כבוד, מטעם אוניברסיטת בן-גוריון בנגב.
2012 – פרס רוטשילד לשנת ה'תשע"ב (2012) במדעי הכימיה ובמדעי הפיזיקה.
2011 – פרס המכון הלאומי לחקר הסמים, ארצות הברית, NIDA Discovery Award
2009 – פרס החברה הישראלית לכימיה עבור מצוינות במחקר, ירושלים.
2007 – פרס מיוחד עבור "עבודה יוצאת דופן בקנבנואידים ומערכת האנדוקנבנואידים" מטעם איגוד הקנבנואידים ברפואה (IACM), בקולון.
2006 – פרס עבור מפעל חיים, מטעם הקולג' האירופאי לנוירופסיכופרמקולוגיה (ECNP), בפריז.
2006 – דוקטור לשם כבוד, מטעם אוניברסיטת קומפלוטנסה במדריד.
2005 – פרס על שם הנרייטה סולד עבור הישגים במחקר הרפואי, מטעם עיריית תל אביב.
2004 – פרס היינריך וילנד על קידום המחקר על "הליפידים והחומרים הקרובים בשדה הכימיה, ביוכימיה, פיזיולוגיה ורפואה קלינית", במינכן שבגרמניה.
2002 – נבחר כחבר כבוד בחברה הישראלית לפיזיולוגיה ולפרמקולוגיה.
2001 – דוקטור לשם כבוד מטעם אוניברסיטת המדינה של אוהיו.
2000 – פרס אריאנס מטעם החברה הפרמקולוגית ההולנדית.
2000 – פרס ישראל לחקר הכימיה.
1999 – החברה הבינלאומית לחקר הקנאבנואידים (ICRS) יסדה פרס שנתי על שמו של רפאל משולם לחקר הקנאבינואיד.
1998 – פרס דייוויד בלום, מטעם האוניברסיטה העברית, עבור "מצוינות במחקר פרמקלוגי".
1998 – מדליית הנוש, מטעם החברה הכימית הצ'כית כאות הוקרה לתרומה לחקר הקנאביס.
1997 – פרס האנף, עבור "גילוי ה-THC והמחקר המתמשך על הקנאביס – אנאנדמיד".
1994 – נבחר כחבר האקדמיה הלאומית הישראלית למדעים.
1994 – פרס קולטהוף לכימיה מהטכניון.
1964 – פרס סומך זקס עבור המחקר הטוב ביותר של מדען מתחת לגיל 35 במכון ויצמן.
נולד בירושלים לרב שמואל ממשפחת מיוחס אשר הגיעה לארץ בתקופת עליית מגורשי ספרד.
נכד לר' ישראל יעקב חגיז ונין לר' משה גאלנטי.
בימיו הייתה מצוקה קשה בירושלים, הנהגת הקהילה התפוררה בעקבות מעצרים ובריחות.
בצורת קשה פקדה את ירושלים ב-1722. מושל עריץ וחמסן נתמנה בה ב-1723, דרש מן הקהילה תשלום של 91,000 גרוש תוך 91 יום ואסר את פקיד הקהילה סבו ר' משה מיוחס.
ר' רפאל יצא בבהילות לקושטא בשליחות הצלה ובעזרת פרנסי הקהילה שם הצליח להשפיע על השלטונות שיורו למושל למתן דרישותיו.
את סיפורי הניסים הרבים שקרו לו לאורך הדרך לקושטא ובחזרה מנה בספר 'מגילת יוחסין', ואף קבע את יום ט"ז באדר, יום חזרתו ירושלימה, ליום טוב לו ולזרעו עד עולם.
יום זה מכונה בקרב משפחתו 'פורים של משפחת מיוחס'.
כן שימש כשד"ר בקושטא ובמצרים.
היה מראשי רבני ירושלים, בשנת 1756 נתמנה למשרת הראשון לציון ושימש בתפקיד זה עד יום פטירתו.
גם בנו הרב משה יוסף מרדכי מיוחס חיבר ספרים רבים.
נפטר ב-כ"ב באב ה'תקל"א (1771), ונקבר בחלקת החסידים אשר בהר הזיתים.
אחיו היה רבי אברהם מיוחס, מחבר הספר "שדה הארץ".
דודו היה רבי רפאל שלמה הבדלה.
פרי האדמה - ביאורים על הרמב"ם בארבעה חלקים.
מזבח אדמה - חידושי דינים של כל חלקי שו"ע.
מנחת ביכורים - חידושי הלכות על כמה מסכתות, וספרי דרשות.
רפאל (רפי) מוקדי (23 ביולי 1929 – 9 ביוני 1967) היה מרצה בכיר למדעי הקרקע והמים בטכניון, ורב-סרן במילואים בצה"ל, מפקד פלוגת הסיור של חטיבה 8 במלחמת ששת הימים ובעל עיטור המופת על לחימתו בקרב על קלע ברמת הגולן.
רפאל מוקדי נולד בפריז שבצרפת ב-1929, בעת שהוריו, ורד ומשה מוקדי (ברנדשטטר), התגוררו שם.
זמן קצר אחר-כך נפרדו הוריו ורפי ואמו עברו לישראל.
הוא גדל בתל אביב של תקופת טרום-המדינה והיה פעיל מאוד בחג"ם ובגדנ"ע כמדריך, והשתתף גם בפעולות שונות.
הוא היה נשוי ואב לשלושה.
ב-1947, חודשים אחדים לפני שהוקם צה"ל, מוקדי התגייס באופן מלא.
במהלך שירותו הצבאי המשיך לעסוק בהדרכה והיה שותף, כמדריך וכחניך, לקורסים הצה"ליים החדשים, אשר עיצבו את הגישה הערכית של צה"ל בתחילת הדרך.
בשנת 1950 סיים את שירותו הסדיר בצה"ל, ובמשך 17 השנים הבאות שירת במילואים כקצין בחטיבה 8. בשנים הראשונות מילא תפקידים פיקודיים שונים בגדוד החי"ר 121, וב-1960 התמנה למפקד פלוגת-הסיור החטיבתית, פלס"ר 87. במהלך שנות פיקודו על פלוגת-הסיור הגיע מוקדי לדרגת רב-סרן.
את דרכו כמדען בתחום הקרקע והמים, החל כסטודנט בפקולטה לחקלאות של האוניברסיטה העברית.
במהלך לימודיו הבין כי גישת המחקר התיאורית, שהייתה מקובלת בפקולטה לחקלאות עד אז, לא תקדם היטב את חקר הקרקע.
הוא האמין שעתיד המחקר טמון בגישה המתמטית-הכמותית.
בהיעדר קורס מתאים, יצר קבוצת לימוד שלמדה באופן עצמאי את התחום של כימיה פיזיקלית של הקרקע.
עבודת המחקר של המאסטר שלו עסקה בקשרים בין מבנה הקרקע למסיסות זרחן.
עבודת הדוקטורט בהנחיית שלמה רביקוביץ' עסקה בחקר הכלורוזה (chlorosis), מחלת צמחים הנגרמת בשל עודף גיר בקרקע ומחסור במינרלים.
מוקדי זיהה את הנושאים החשובים לחקלאות בישראל ולמשק המים והקרקע בישראל, ובחר בהם לנושאי המחקר שלו.
את לימודי הפוסט-דוקטורט עשה באוניברסיטת פרדו שבארצות הברית.
בשנת 1964 חזר והיה למרצה בכיר בטכניון שבחיפה, והחל בהקמה של יחידה לחקר הקרקע, שעסקה בנושאים בכימיה פיזיקלית של הקרקע שלא נחקרו קודם בטכניון.
בנוסף פיתח קורס בכימיה פיזיקלית של הקרקע שלא היה קיים עד אז בישראל.
השינויים שהוביל, הן בפקולטה לחקלאות והן בטכניון, הטמיעו את הגישה הכמותית לחקר הקרקע בישראל, ויצרו את הבסיס למחקר המודרני של תורת הקרקע בישראל.
ב-9 ביוני 1967, במלחמת ששת הימים, הוטל על חטיבה 8, שבה שירת מוקדי, להבקיע לרמת הגולן.
החטיבה תוכננה לפרוץ בציר העולה מגבעת האם אל הכפרים הסורים זעורה ועין פית.
לאור פרק הזמן הקצר שעמד לרשות החטיבה, שהוקפצה מזירת הדרום, ללימוד השטח העמיד פיקוד הצפון את סרן דני בונה, קצין המבצעים של חטמ"ר 3 שהכיר את הגזרה על בוריה, לרשות צוות הסיור החטיבתי בפיקוד מוקדי.
בשעה 11:30 חצו כוחות החטיבה את הגבול ועד 12:20 כבש את מוצבי גור אל-עסכר ונעמוש.
לאחר שעברה החטיבה את מוצב נעמוש היה הכוח אמור לפנות שמאלה, לכיוון צפון-מזרח.
נתגלעה מחלוקת בין נווטי הכוח: מוקדי צידד בפנייה חדה שמאלה לדרך חקלאית ותנועה צפון-מזרחה לכיוון זעורה, ואילו בונה טען כי יש להמשיך עוד דרומה לפני הפניה לצפון מזרח.